Més de 400 joves fan les seues propostes per a les festes patronals
22 de març de 2024

Xirivella ha celebrat este divendres el ple del ForoJove en el qual els joves d'entre 16 i 17 anys han traslladat a l'equip de govern les seues propostes per a les pròximes festes locals. Més de 400 joves han participat en este procés en el qual han demanat a l'alcaldessa i regidora de Festes, Paqui Bartual, i al regidor de Joventut, Miguel Fabra, més dies de Barracó Jove, el trasllat a una altra zona que no siga de terra com l'actual, l'augment dels horaris i una aposta per les discomòbils.

Davant més de 100 joves, l'alcaldessa s'ha compromés a valorar totes estes qüestions. “Per a mi este ForoJove és magnífic. Estic impressionada amb les propostes que heu portat”, ha reconegut Paqui Bartual, que ha aprofitat la reunió per a demanar major implicació a la joventut en la confecció de les festes: “la meua il·lusió és que Xirivella tinga unes penyes de gent jove que siguen el motor de les festes, que participeu en l'organització, que ens acompanyem en este procés. Per això vos anime que fem passos en eixe sentit. Sé que al principi costa posar en marxa, però vos recorde que el Paelleando tampoc existia, que un dia decidim crear-lo, també hi havia molts dubtes perquè mai s'havia fet i ara és un èxit total. Crec que amb les penyes passarà el mateix”.

A més d'eixes propostes, la joventut ha demanat mantindre i reforçar la nit de les figues en el Barracó, les discomòbils i el Paelleando, que s'organitzen més esdeveniments festius durant tot l'any, ampliar els horaris, més música actual i variada, més atraccions i llocs de fira i a un preu menor, més festa nocturna, millorar el transport públic per a atraure a gent d'altres municipis... També s'ha parlat que hi haja parades de menjar en el Barracó i de millorar la seguretat, entre altres qüestions.

Miguel Fabra, regidor de Joventut, ha destacat la importància d'este ForoJove: “Per a nosaltres és molt important conéixer l'opinió de la gent jove, a nosaltres mai ens van preguntar com volíem que foren les festes i veig que ho heu aprofitat. Estudiarem totes les propostes que ens heu fet, són molt interessants”.

El ForoJove ha treballat durant els mesos de febrer i març en estes propostes. Més d'un centenar de joves de 1r de Batxillerat dels IES Ramón Muntaner i Gonzalo Anaya han analitzat les activitats que s'estaven desenvolupant els últims anys per a ells, han destacat les coses que els agradaria que es mantingueren i han proposat alguns canvis per a adaptar-les més als seus gustos i necessitats. Eixes propostes han sigut votades posteriorment als patis dels instituts per l'alumnat de l'ESO i el resultat ha sigut debatut i en el saló de plens. En total han participat més de 400 joves.